তবে পরবর্তী সময়ে ট্রেডস কাপের থেকেও বেশি মর্যাদাবান হয়েছিল যে প্রতিযোগিতা, সেই ইন্ডিয়ান ফুটবল অ্যাসোসিয়েশন শিল্ড বা আইএফএ শিল্ড জেতার সুযোগ হয়নি শোভাবাজার ক্লাবের। ১৯১১ সালে আইএফএ শিল্ড ঘরে আনে শোভাবাজারের চার বছর পর (১৮৮৯) প্রতিষ্ঠিত আরেক ফুটবল দল, যারা পরে কিংবদন্তি হবে, সেই মোহনবাগান। গোরা খেলোয়াড়দের দল ইস্ট ইয়র্কসকে ২-১ গোলে সেই বছর আইএফএ শিল্ড ফাইনালে হারানোর ঘটনা এখন স্থায়ী ইতিহাস। দল হিসেবে মোহনবাগানের উত্থানের জন্য যেমন, তেমনি ইংরেজদের নিয়ে গড়া ফুটবল দলকে গো-হারানো হারিয়ে ঔপনিবেশিকতায় পিষ্ট বাঙালি সেই সময় পেয়েছিল স্বদেশিয়ানায় প্রতিরোধ গড়ার স্বাদ ও নিজেদের জন্য স্বাধীনতা আনার আত্মবিশ্বাস—সেই নিরিখেও তা ইতিহাস। ইংরেজ শাসকেরা এর আগে ভেবেছিল, ফুটবল খেলায় মাতিয়ে বাঙালিকে হয়তো স্বাধীনতার ভাবনা থেকে দূরে রাখা যাবে। কিন্তু ফুটবল দিয়েই যে বাঙালির স্বাদেশিকতা ও সাম্রাজ্যবাদ-বিরোধিতার এমন প্রকাশ ঘটবে,Ñতা আর কে ভেবেছিল! খেলার দিন মাঠেই ছিল এক লাখ দর্শক। সেই সময়ের পত্রপত্রিকা খেয়াল করেছিল, এই জয়ের আনন্দে কোনো ভেদাভেদ সেই, হিন্দু-মুসলমান সবাই এতে সমান আনন্দিত। ‘...দ্য জুবিলিয়ন ইন কনসিকুয়েন্স অফ ইটস সাকসেস ওয়াজ নট কনফাইন্ড টু এনি পার্টিকুলার রেস অর ক্রিড, ইট ওয়াজ আ সেন্স অফ ইউনির্ভাসাল জয়...’ —ওই ম্যাচ নিয়ে এমন মন্তব্য ছিল তখনকার দ্য মুসলমান পত্রিকার। সেই ফাইনাল ম্যাচে মোহনবাগানের খেলোয়াড়েরা খেলেছিলেন বুট ছাড়াই। উল্লেখ্য, সেই মোহনবাগান একাদশের মধ্যে দশজনই আবার ছিলেন পূর্ববঙ্গের ‘বাঙাল’। অধিনায়ক শিবদাস ভাদুড়ি ছিলেন ঢাকার মানুষ। তাঁর ভাই রামদাস ভাদুড়ি ঢাকায় ওয়ারী ফুটবল ক্লাব প্রতিষ্ঠা করেছিলেন (দুনিয়াকাঁপানো বিশ্বকাপ, শামসুজ্জামান খান, পৃ. ৮৭)। তৎকালীন পূর্ববঙ্গের বেশ কজন খেলোয়াড়ই তখন মোহনবাগানে খেলেছেন। রবি বোস নামে এক ঢাকাই খেলোয়াড়ের প্রতিভা দেখে মুগ্ধ হয়েছিলেন কবি কাজী নজরুল ইসলামও, ফলে তাঁর মাথায় চেপেছিল ঢাকা যাওয়ার খেয়াল। সেই বিবরণ পাই অচিন্ত্যকুমার সেনগুপ্তের জবানিতে: ‘কোন এক গোরা টিমকে ছ-ছটা গোল দিলো মোহনবাগান। রবি বোস নামে নতুন এক খেলোয়াড় এসেছে ঢাকা থেকে, এ তারই কারুকার্য।...মোটকথা, ঢাকার লোক যখন এমন অসাধ্যসাধন করলো, তখন মাঠ থেকে সিধে ঢাকায় না যাওয়ার কোনো মানে হয় না।...সুতরাং খেলার মাঠ থেকে সোজা শেয়ালদা এসে ঢাকার ট্রেন ধরলো তিনজন: দীনেশরঞ্জন, নজরুল আর নৃপেন।...’ (কল্লোল যুগ, পৃ. ১৬৬-১৬৭)